




CONVENŢIE


I. PĂRŢILE CONTRACTANTE :


1. CONSILIUL LOCAL al Municipiului TIMIŞOARA, cu sediul în Timişoara, B-dul C. D. Loga nr.1, reprezentat prin d-nul GHEORGHE CIUHANDU – Primar şi


2. FUNDAŢIA „PENTRU VOI” TIMIŞOARA, cu sediul în Timişoara, str. Ion Slavici nr.47, număr de înregistrare fiscală : 8577099, persoană juridică română înregistrată în Registrul persoanelor juridice de la Tribunalul Timiş în baza sentinţei civile nr. 391 din 11 mai 1995 a Tribunalului Timiş, reprezentată prin d-nul LAURENS  ELMENDORP – Preşedintele consiliului director,


având în vedere dispoziţiile OUG nr.102/1999, aprobată prin Legea nr.519/2002, cu modificările şi completările ulterioare, ale OG nr.68/2003, aprobată prin Legea nr. 515/2003 şi modificată prin OG 86/2004, aprobată cu modificări prin Legea nr. 488/2004, rprecum şi ale altor acte normative privitoare la protecţia, asistenţa şi serviciile pentru persoanele cu handicap,


în considerarea scopului Fundaţiei prevăzut în actele sale constitutive şi a activităţii acesteia de la înfiinţare până în prezent, constând în înfiinţarea şi acordarea unor servicii pentru persoanele cu handicap mintal şi familiile acestora,


în scopul continuării acţiunilor anterioare de colaborare şi de sprijin în favoarea persoanelor cu handicap mintal,


considerând necesară preluarea, adaptarea şi continuarea, în noile condiţii legale a Convenţiei încheiate la 05 mai  2004 între Consiliul Local al Municipiului Timişoara şi Fundaţia „Pentru Voi”, aprobată de Consiliul local al Municipiului Timişoara prin Hotărârea nr. 112 din 27.04.2004


convin următoarele:


II. SCOPUL CONVENŢIEI

 
Art.1- Scopul Convenţiei este oferirea unei alternative de integrare şi socializare a persoanelor în vârstă de peste 18 ani cu handicap mintal şi prestarea unor servicii sociale pentru aceste persoane.


III. OBIECTUL CONVENŢIEI

 
Art.2 - (1)Obiectul Convenţiei este stabilirea condiţiilor şi modalităţilor de finanţare şi de furnizare a suportului material necesare funcţionării Centrului de zi „Pentru Voi”, cu locuinţe protejate – instituţie publică cu personalitate juridică, înfiinţată iniţial prin Ordinul nr.174 din 19.12.1996 al Secretarului de stat pentru  handicapaţi sub denumirea de „Centrul de recuperare şi integrare socio-profesională a persoanelor cu handicap”, denumirea actuală fiind stabilită prin Legea nr.519/2002 pentru aprobarea OUG nr.102/1999.


(2) Centrul de zi „Pentru Voi”, cu locuinţe protejate, denumit în continuare „Centrul”, funcţionează în prezent în subordinea Consiliului local al municipiului Timişoara, fiind finanţat de la bugetul local. 


Art.3 - Părţile contractante convin să colaboreze pentru :


a) susţinerea financiară şi materială a Centrului, în condiţiile legii;


b) realizarea unor programe comune având ca scop sprijinirea incluziunii sociale a persoanelor cu dizabilităţi de dezvoltare

c) furnizarea de servicii sociale pentru adulţii cu handicap mental


IV. OBLIGAŢIILE ŞI DREPTURILE PĂRŢILOR


Art.4-Consiliul local al municipiului Timişoara îşi asumă şi va executa următoarele obligaţii :


a) asigură finanţarea în continuare, de la bugetul local, a activităţii Centrului în următoarele condiţii : 

 
a.1) Prin finanţare sunt acoperite cheltuielile de personal, de organizare, întreţinere şi funcţionare a Centrului, de întreţinere a persoanelor asistate în Centru şi în locuinţele protejate, de întreţinere, reparaţie curentă şi capitală şi exploatare a clădirilor şi terenurilor afectate activităţilor Centrului, de plată a tuturor utilităţilor, de funcţionare, reparaţii curente şi capitale, asigurare şi exploatare a mijloacelor de transport puse la dispoziţie de Fundaţie, de realizare a activităţilor desfăşurate de Centru şi alte cheltuieli necesitate în activitatea Centrului;


a.2) Finanţarea va avea ca obiect cel puţin capitolele de cheltuieli şi de altă natură finanţate în anul 2004, cu respectarea dispoziţiilor legale.
a.3) În cazul în care, ca efect al unor dispoziţii legale ulterioare, finanţarea Centrului va trece în atribuţiunile altor autorităţi, Consiliul va asigura finanţarea până la începerea finanţării din partea noii autorităţi, în condiţiile legii noi;


b) exercită toate drepturile prevăzute de lege şi de Regulamentul pentru organizarea şi funcţionarea Centrului;

 
c) se obligă să colaboreze cu Fundaţia „Pentru Voi” în toate chestiunile care privesc funcţionarea, organizarea şi conducerea Centrului;


d) va colabora cu Fundaţia pentru realizarea programelor prevăzute în articolul 3 paragraful b);



e)va îndeplini toate activităţile necesare, potrivit legii, pentru asigurarea serviciilor sociale oferite de Centru, în condiţiile legii.


f) va sprijini Centrul pentru obţinerea acreditării legale ca furnizor de servicii sociale pentru persoanele cu handicap.


Art.5 - (1) Fundaţia „Pentru Voi” Timişoara îşi asumă şi va executa următoarele obligaţii :


a) pune la dispoziţia Centrului, prin contract de închiriere, clădirile, terenurile şi amenajările proprietatea sa, necesare activităţilor acestuia, după cum urmează : 


a.1) Contractul de închiriere se va încheia între Centru şi Fundaţie. 

 
a.2) Chiria nu va depăşi nivelurile stabilite prin hotărârile Consiliului local, dar va trebui să acopere cel puţin impozitele şi taxele locale plătite pentru clădirile şi terenurile respective, precum şi cotele de amortizare a clădirilor. 


b) va transmite Centrului folosinţa gratuită a mobilierului, aparaturii, dotărilor şi altor bunuri, pe baza unui proces verbal  întocmit între  Fundaţie şi Centru;


c) va transmite Centrului folosinţa gratuită a autovehiculelor înscrise în procesul verbal ce se va întocmi între  Fundaţie şi Centru;

d) va asigura finanţarea, din fondurile proprii, a unor activităţi ale Centrului sau în colaborare cu Centrul.


(2) Fundaţia va transmite Centrului folosinţa şi a altor bunuri imobile şi mobile, pe care le va dobândi ulterior, dacă acestea vor fi necesare activităţii Centrului.  

 
(3) Folosinţa bunurilor arătate la alin.(2) va fi transmisă, în principiu, cu titlu gratuit, în condiţiile stipulate mai sus în alin.(1) lit. a, b şi c. Chiria, dacă va fi necesară, se va limita la nivelul stipulat în alin.(1) lit.a.2) de mai sus.


V.ALTE CLAUZE


Art.6 - Întreaga activitate a Centrului se va supune reglementărilor legale în vigoare.


Art.7-(1) Centrul este subordonat Consiliului local al municipiului Timişoara din punct de vedere al conducerii, finanţării, organizării, funcţionării şi activităţilor sociale prestate.


(2) Fundaţia va participa la numirea organelor de administrare şi de conducere executivă ale Centrului şi la luarea oricăror alte măsuri importante privind organizarea, finanţarea şi funcţionarea Centrului.


Art.8 - Toate bunurile imobile şi mobile, transmise de Fundaţie Centrului, gratuit sau cu chirie,  vor rămâne în proprietatea Fundaţiei. Nici una din clauzele Convenţiei nu are şi nu poate fi interpretată ca având efecte asupra dreptului de proprietate al Fundaţiei asupra bunurilor imobile şi mobile transmise în folosinţa Centrului.

 
VI.DURATA CONVENŢIEI

 
Art.9-(1) Convenţia se încheie pe durata existenţei Centrului ca persoană juridică. 


(2) Convenţia nu va înceta în cazul în care denumirea sau alte elemente constitutive ale persoanei juridice (cum ar fi sediul, patrimoniul, organizarea etc.) se vor schimba, dacă personalitatea juridică este păstrată.


(3) Convenţia nu va înceta nici în cazul în care, ca efect al unei dispoziţii legale ori a deciziei unei autorităţi competente, Centrul şi-ar pierde personalitatea juridică, dar îşi va continua existenţa ca o instituţie fără personalitate juridică. În acest caz, părţile vor adapta în mod corespunzător Convenţia, dacă va fi necesar.


VII.ÎNCETAREA CONVENŢIEI 

 
Art.10 - (1) Convenţia poate înceta :


a) prin acordul părţilor;


b) prin încetarea fiinţei juridice a Fundaţiei

c) în alte cazuri prevăzute de lege pentru încetarea unei convenţii, dacă sunt compatibile cu natura prezentei Convenţii.


(2) La data încetării Convenţiei se vor restitui Fundaţiei toate bunurile puse la dispoziţia Centrului în starea în care se vor afla. Orice alte chestiuni privind aceste bunuri se vor reglementa prin contractele de închiriere sau de comodat respective.

 
VIII.CLAUZE SPECIALE


Art.11 - Nici una dintre părţile prezentei Convenţii nu poate schimba în mod unilateral, direct sau indirect, destinaţia imobilelor sau a bunurilor mobile transmise de Fundaţie în folosinţa Centrului. Consiliul local nu poate realiza o astfel de schimbare nici prin dispoziţii date Centrului.

Art.12 - (1) Prezenta Convenţie poate fi modificată sau completată numai prin acordul scris al părţilor.


(2) Convenţia se completează cu dispoziţiile legale în materie.


Art.13- (1) Declararea nulităţii unei clauze a Convenţiei nu are ca efect nulitatea întregii Convenţii.

 
(2) Clauza declarată nulă se va înlocui de către părţi cu o clauză validă sau va fi suplinită de dispoziţia legală corespunzătoare.


Art.14-(1) Prezenta Convenţie înlocuieşte convenţia între părţi aprobată de Consiliul local al municipiului Timişoara prin Hotărârea nr. 112 din 27.04.2004

             (2) Prezenta Convenţie  a fost aprobată de Consiliul local al municipiului Timişoara prin Hotărârea nr. ..... din .................

 
(3) Convenţia intră în vigoare la data semnării de către reprezentanţii autorizaţi ai părţilor, după aprobarea în Consiliul local al municipiului Timişoara.


(3) Făcută şi semnată în Timişoara, astăzi, .............. in 4 exemplare originale, câte două pentru fiecare parte.

PRIMAR,                                                                             FUNDAŢIA „PENTRU VOI” 
Gheorghe Ciuhandu                                                          Preşedinte Laurens Elmendorp

